Paringys

Paringys – kaimas Ignalinos rajono savivaldybėje, 2 km į pietryčius nuo Mikalavo, prie Ringės upės, Ringio ežero šiaurinėje pakrantėje. Stovi Paringio Švč. Jėzaus Širdies bažnyčia (pastatyta 1819 m.).

Etimologija 

Kaimo vardas yra vandenvardinis vietovardis, kilęs arba nuo Ringės upės, arba nuo Ringio ežero.

Istorija 

Paringio dvarui priklausė tik Paringio kaimas. Jame 1795 metais gyveno penkios baudžiauninkų šeimos (43 žmonės). XVIII a. pab. Paringio dvaras kaip palikimas atiteko Ukmergės pavieto tarnautojui grafui Malevskiui. XIX a. pradžioje dvarą jau valdė du savininkai: Eleonora Venglinska Kasinska ir Laurynas Babinskis. E. Kasinskai priklausiusi dvaro dalis po jos mirties 1858 metais iš pradžių atiteko L.Civinskiui, vėliau – Kondratovičiui, kuris savo dalį XIX a. pabaigoje išpardavė. 1818 m. Laurynas Babinskis savo Paringio dvaro dalį pardavė Adomavičiovai. Ši pirktoje žemėje įkūrė Konstantinavo vienkiemį. Adomavičiova jį vėliau pardavė Janui Klavcynui. Konstantinavo savininkas Janas Klavcynas savo žemę 1937 metais pardavė Danieliui bei Feliksui Vitėnams ir Jeronimui Gaižučiui.

1932 metais pastatyta Paringio mokykla. 1944–1958 m. buvo pradžios mokykla, 1958–1962 m. – septynmetė, 1962–1973 m. – aštuonmetė, 1973–1976 m. – vėl tik pradinė mokykla.

|}

Gyventojai 

Paringio kaime 1820 m. gyveno 53, 1913 m. – 86, 1939 m. – 26 žmonės. Antanas Misiūnas turėjo vėjo sukamas girnas. Anupras Kaukėnas buvo veterinaras. Mamertas Gaidelis studijavo teisę S.Batoro universitete, vadovavo skautų būriui Vilniuje, 1944 m. birželio 1 d. nukankintas AK. Kanauninkas Edmundas Balsys (1907–1974) – poliglotas, mokėjęs lotynų, anglų, lenkų, prancūzų, vokiečių, rusų (šiek tiek graikų bei ispanų) kalbas. Albertas Laurinčiukas – partizanas, tremtinys. Kazimieras Kaukėnas – partizanas, nuteistas 25 metams. Emilė Kaukėnaitė, Anelė Gaidelytė ir Bronė Gaidelytė – partizanų ryšininkės. Veronika Kamarauskienė – partizanų ryšininkų koordinatorė. Antanas Mačkinis – istorikas. Janina Gaižutytė – ekonomistė. Bronius Gaidelis – inžinierius. Stasė Gaižutytė – agronomė.

Šaltiniai

Nuorodos 
 
 Miesteliai.lt 

Ignalinos rajono savivaldybės gyvenvietės